- Ҡәҙерле ҡунаҡтар! - тине хужа күркәсле эйәген абруйлы һелкетеп. - Башҡалар тынып ҡалғас дауам итте. - Бик тә тарихи мәлдә йәшәйбеҙ, иҫке быуатты ослап егерме беренсе быуатҡа аяҡ баҫабыҙ. Ниндәй булыр һуң килер быуат? Билдәһеҙ, ләкин шуға иманым камил - ул көслө кешеләрҙең ҡулында буласаҡ, байлыҡтарын ишәйтә бел­еү­се, тырыш, эшҡыуар кешеләр ҡулында. - Галина Петровна яғына борола биреп ҡайҡайҙы. - Беҙ мә­к­тәптә Николай Гаврилович Чернышевскийҙың «Нимә эшләргә?» әҫәрен уҡыныҡ, һәм әйтер инем дөрөҫ һы­ғ­ымта яһағанбыҙ шикелле, беҙгә Вера Павловна ише төштәр күреп һаташып ятырға түгел, хәрәкәт итергә, өҫтәп әйтер инем, өҙлөкһөҙ, ныҡышмал хәрәкәт итергә кәрәк. Ә унда яҙылған ғәҙеллеккә килгәндә Чернышевский менән килешә алмайым. Минеңсә, кемдең ҡулында власть - шул ғәҙел кеше була. Шуның өс­өн, ағай-эне, беҙгә берләшеү фарыз: закондар ҙа ҡөҙрәтлеләр файҙаһына сыҡһын, кәрәк мәлдә милицияһы ла яҡлаһын. - Күбәләй йәйелгән Виктор Степанович яғына ҡарап хәйләкәр күҙ ҡыҫты. Уныһы сәнскеһен ҡыҙыл балыҡтың арҡаһына бөтөргәнсе ҡаҙап алдындағы тәрилкәгә һалды ла ауыҙын ҙур асып шапылдап ашарға керешеп китте. Ҡатыны башҡаларға һиҙҙермәҫкә тырышып иренең ҡабырғыһына төрттө. Милиция нач­а­льнигы битарафыраҡ ҡиәфәттә булһа ла тыңларға мәжбүр булды. - Шулай итеп был тосты һеҙҙең хөрмәткә тәҡдим итәм, хөрмәтле уҙамандар!